b'\n_START_ARTICLE_\nTalyshbjergene\n_START_PARAGRAPH_\nTalyshbjergene (\xda\xa9\xd9\x88\xd9\x87\xd9\x87\xd8\xa7\xdb\x8c \xd8\xaa\xd8\xa7\xd9\x84\xd8\xb4: Kuh-ha:-ye Ta:lesh, aserbajdsjansk: Tal\xc4\xb1\xc5\x9f da\xc4\x9flar\xc4\xb1) er en bjergk\xc3\xa6de i det nordvestlige Iran og det syd\xc3\xb8stlige Aserbajdsjan._NEWLINE_K\xc3\xa6den danner den nordvestlige del af Alborzbjergene og str\xc3\xa6kker sig mod syd\xc3\xb8st fra lavlandet i Lankaran (det syd\xc3\xb8stlige Aserbajdsjan) mod det nedre l\xc3\xb8b af floden Sefid Rud (Den hvide flod) i det nordvestlige Iran. Nogle f\xc3\xa5 toppe n\xc3\xa5r op over 3.000 m, mens det fugtige, halv-subtropiske, kystn\xc3\xa6re lavland langs Det Kaspiske Hav ligger ved den \xc3\xb8stlige fod af bjergene, hvor ogs\xc3\xa5 landsdelen L\xc3\xa4nkar\xc3\xa4n ligger._NEWLINE_Geologisk set best\xc3\xa5r Talyshbjergene hovedsageligt af vulkanske aflejringer fra \xc3\xb8vre kridt med en stribe af pal\xc3\xa6ozoisk materiale og et b\xc3\xa5nd af klipper i sydenden fra Trias- og Juraperioderne, som begge l\xc3\xb8ber i nordvest-syd\xc3\xb8stlig retning. Den maksimale, \xc3\xa5rlige nedb\xc3\xb8r i Talyshbjergene ligger mellem 1.600 mm og 1.800 mm, hvilket er den st\xc3\xb8rste nedb\xc3\xb8rsm\xc3\xa6ngde i Aserbajdsjan og ogs\xc3\xa5 den st\xc3\xb8rste i Iran.'